CELEX: 32011R1240
Language: lt
Date: 2011-11-30 00:00:00
Title: 2011 m. lapkričio 30 d. Komisijos įgyvendinimo reglamentas (ES) Nr. 1240/2011, kuriuo nustatomos išimtinės priemonės dėl nekvotinio cukraus ir izogliukozės išleidimo į Sąjungos rinką taikant sumažintą pertekliaus mokestį 2011–2012 prekybos metais

1.12.2011   
            
            
               LT
            
            
               Europos Sąjungos oficialusis leidinys
            
            
               L 318/9
            
         KOMISIJOS ĮGYVENDINIMO REGLAMENTAS (ES) Nr. 1240/2011
   2011 m. lapkričio 30 d.
   kuriuo nustatomos išimtinės priemonės dėl nekvotinio cukraus ir izogliukozės išleidimo į Sąjungos rinką taikant sumažintą pertekliaus mokestį 2011–2012 prekybos metais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 64 straipsnio 2 dalį ir 187 straipsnį kartu su 4 straipsniu,
   kadangi:
   
               (1)
            
            
               kelis mėnesius cukraus pasaulinės rinkos kainos buvo artimos Sąjungos vidaus rinkos kainai ar net aukštesnės už ją. Pasaulinių rinkos kainų prognozės, grindžiamos Niujorko ir Londono biržų cukraus ateities sandoriais, kurių terminai yra 2012 m. kovo, gegužės ir liepos mėn., rodo, kad pasaulinės rinkos kainos išliks didelės. Todėl tikėtina, kad 2011–2012 prekybos metais importas iš trečiųjų valstybių, su kuriomis sudaryti tam tikri lengvatiniai susitarimai, padidės nedaug;
            
         
               (2)
            
            
               prognozuojamas Sąjungos cukraus balansas 2011–2012 prekybos metais rodo sunaudojamo kvotinio cukraus kiekio ir kiekio, kuriuo turėtų būti galima disponuoti, 700 000 tonų deficitą. Dėl žemo atsargų lygio laikotarpio pabaigoje kyla grėsmė, kad gali sutrikti tiekimas Sąjungos cukraus rinkai ir padidėti cukraus kaina Sąjungos vidaus rinkoje;
            
         
               (3)
            
            
               kita vertus, kai kuriose Sąjungos vietovėse derlius buvo geras, todėl pagaminto cukraus kiekis Reglamento (EB) Nr. 1234/2007 56 straipsnyje nustatytą kvotą viršijo beveik 5 mln. tonų. Atsižvelgiant į skaičiavimus, atliktus remiantis cukraus gamintojų sutartiniais įsipareigojimais dėl pramoninio cukraus naudojimo tam tikriems produktams gaminti, kaip numatyta Reglamento (EB) Nr. 1234/2007 62 straipsnyje, ir į nekvotinio cukraus eksporto įsipareigojimus 2011–2012 m., dar liks nepanaudotas didelis – apie 1 000 000 tonų – kiekis nekvotinio cukraus. Siekiant iš dalies patenkinti paklausą ir išvengti pernelyg didelio kainų didėjimo, būtų galima sudaryti galimybę dalį šio cukraus išleisti į Sąjungos cukraus rinką;
            
         
               (4)
            
            
               Reglamento (EB) Nr. 1234/2007 187 straipsniu Komisija įgaliojama imtis sektoriui reikalingų priemonių, jei cukraus įkainiai arba kainos pasaulio rinkoje pasiekia tokį lygį, kuris trikdo arba gali trikdyti tiekimą Sąjungos rinkai. Tokiomis aplinkybėmis galima taikyti ne tik konkrečiai nurodytą priemonę visiškai ar iš dalies sustabdyti importo muitų taikymą, bet ir kitas priemones;
            
         
               (5)
            
            
               tam tikrais 2010–2011 prekybos metų laikotarpiais cukraus pasaulinės rinkos kaina buvo artima užregistruotai vidutinei kainai Sąjungos rinkoje arba ją net viršijo. Šiomis aplinkybėmis ir atsižvelgiant į transportavimo išlaidas bei su importu susijusius vėlavimus, vien tik importo muitų mažinimo gali neužtekti, kad būtų išspręsta kvotinio cukraus trūkumo ir kainų kilimo ES rinkoje problema;
            
         
               (6)
            
            
               siekiant išvengti perteklinių kiekių kaupimosi, Reglamento (EB) Nr. 1234/2007 64 straipsnio 2 dalimi Komisija įgaliojama nustatyti pakankamai didelį pertekliaus mokestį cukrui ir izogliukozei, pagamintiems viršijant kvotą. 2006 m. birželio 29 d. Komisijos reglamento (EB) Nr. 967/2006, nustatančio Tarybos reglamento (EB) Nr. 318/2006 išsamias nekvotinės gamybos cukraus sektoriuje įgyvendinimo taisykles (2), 3 straipsnio 1 dalyje nustatytas mokestis – 500 EUR už toną;
            
         
               (7)
            
            
               dėl išliekančios mažos cukraus pasiūlos vidaus rinkoje 2011–2012 prekybos metais joje gali būti parduota 400 000 tonų nekvotinio cukraus. Kadangi pasiūlos trūkumas yra mažesnis nei 2010–2011 prekybos metais, o priemonė pradedama taikyti anksčiau nei 2010–2011 prekybos metais ir dar nėra tiksliai žinomas ES rinkoje esamas nepanaudotas kiekis, norint išvengti kiekių kaupimosi tikslinga nustatyti sumažintą mokestį. Minėtam tam tikram cukraus kiekiui, pagamintam viršijant kvotą, turėtų būti nustatytas sumažintas pertekliaus mokestis, kurio dydis už toną atitiktų paskutinės viešai paskelbtos vidutinės Sąjungos kainos ir pasaulinės rinkos kainos skirtumą;
            
         
               (8)
            
            
               kadangi Reglamentu (EB) Nr. 1234/2007 nustatytos kvotos cukrui ir izogliukozei, panaši priemonė turėtų būti taikoma atitinkamam izogliukozės kiekiui, pagamintam viršijant kvotą, nes izogliukozė tam tikra prasme yra komercinis cukraus pakaitalas;
            
         
               (9)
            
            
               todėl, siekdami padidinti pasiūlą, cukraus ir izogliukozės gamintojai turėtų valstybių narių kompetentingoms institucijoms teikti paraiškas gauti sertifikatus, kuriais jiems būtų leista, taikant sumažintą pertekliaus mokestį, Sąjungos rinkoje parduoti tam tikrus cukraus ir izogliukozės kiekius, pagamintus viršijant kvotą;
            
         
               (10)
            
            
               siekiant greitai padidinti pasiūlą, sertifikatai turėtų galioti ribotą laiką;
            
         
               (11)
            
            
               nustačius kiekių, dėl kurių kiekvienas gamintojas gali teikti paraišką per vieną paraiškų teikimo laikotarpį, viršutines ribas ir išduodant tik paraiškų teikėjų pagamintų produktų pardavimo sertifikatus, turėtų būti užkirstas kelias spekuliaciniams veiksmams pasinaudojant šiuo reglamentu sukurta sistema;
            
         
               (12)
            
            
               pateikdami paraiškas cukraus gamintojai turėtų įsipareigoti už cukrinius runkelius, naudojamus jų paraiškoje nurodytam cukraus kiekiui pagaminti, mokėti minimalią kainą. Turėtų būti nustatyti mažiausi privalomi paraiškų atitikties reikalavimams kriterijai;
            
         
               (13)
            
            
               valstybių narių kompetentingos institucijos apie gautas paraiškas turėtų pranešti Komisijai. Siekiant tokius pranešimus supaprastinti ir suvienodinti, turėtų būti parengti jų pavyzdžiai;
            
         
               (14)
            
            
               Komisija turėtų užtikrinti, kad sertifikatai būtų išduodami tik laikantis šiame reglamente nustatytų kiekybinių apribojimų. Todėl prireikus Komisijai turėtų būti suteikta teisė nustatyti paskirstymo koeficientą, taikytiną gautų paraiškų atžvilgiu;
            
         
               (15)
            
            
               valstybės narės turėtų nedelsdamos informuoti pareiškėjus, ar patvirtinamas visas jų paraiškose nurodytas kiekis ar jo dalis;
            
         
               (16)
            
            
               sumažintas pertekliaus mokestis turėtų būti mokamas po to, kai priimama paraiška, bet prieš išduodant sertifikatą;
            
         
               (17)
            
            
               kompetentingos institucijos turėtų pranešti Komisijai apie kiekius, dėl kurių išduotas sertifikatas, pagal kurį taikomas sumažintas pertekliaus mokestis. Šiuo tikslu Komisija turėtų parengti reikalingus pavyzdžius;
            
         
               (18)
            
            
               į Sąjungos rinką išleistiems cukraus kiekiams, kurie viršija pagal šį reglamentą išduotuose sertifikatuose nurodytus kiekius, turėtų būti taikomas Reglamento (EB) Nr. 1234/2007 64 straipsnio 2 dalyje nustatytas pertekliaus mokestis. Todėl tikslinga numatyti, kad kiekvienas pareiškėjas, kuris nesilaiko įsipareigojimo į Sąjungos rinką išleisti jam išduotame sertifikate nurodyto cukraus kiekio, turėtų taip pat sumokėti 500 EUR už toną sumą. Taikant šį nuoseklų požiūrį siekiama užkirsti kelią piktnaudžiavimui šiuo reglamentu nustatytu mechanizmu;
            
         
               (19)
            
            
               siekiant pagal 2006 m. birželio 29 d. Komisijos reglamento (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema (3), 13 straipsnio 1 dalį nustatyti vidutines į Sąjungos rinką išleisto kvotinio ir nekvotinio cukraus kainas, cukrus, dėl kurio pagal šį reglamentą išduotas sertifikatas, turėtų būti laikomas kvotiniu cukrumi;
            
         
               (20)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Laikinas pertekliaus mokesčio sumažinimas
   Nukrypstant nuo Reglamento (EB) Nr. 967/2006 3 straipsnio 1 dalies, nustatomas 85 EUR už toną pertekliaus mokestis už ne didesnį kaip 400 000 tonų cukraus kiekį baltojo cukraus ekvivalentu ir 21 000 tonos izogliukozės kiekį sausosios medžiagos ekvivalentu, pagamintus viršijant Reglamento (EB) Nr. 1234/2007 VI priede nustatytą kvotą ir išleistus į Sąjungos rinką 2011–2012 prekybos metais. Sumažintas pertekliaus mokestis mokamas po to, kai priimama 2 straipsnyje nurodyta paraiška ir prieš išduodant 6 straipsnyje nurodytą sertifikatą.
   2 straipsnis
   Sertifikatų paraiškos
   1.   Kad pasinaudotų 1 straipsnyje nustatytomis sąlygomis, cukraus ir izogliukozės gamintojai teikia sertifikatų paraiškas.
   2.   Paraiškas gali teikti tik cukrinių runkelių ir cukranendrių cukrų arba izogliukozę gaminančios įmonės, kurios yra patvirtintos pagal Reglamento (EB) Nr. 1234/2007 57 straipsnį ir kurioms pagal to reglamento 56 straipsnį 2011–2012 prekybos metams skirta gamybos kvota.
   3.   Kiekvienu paraiškų teikimo laikotarpiu vienas pareiškėjas gali pateikti ne daugiau kaip vieną paraišką dėl cukraus ir vieną paraišką dėl izogliukozės.
   4.   Sertifikatų paraiškos teikiamos faksu arba elektroniniu paštu valstybės narės, kurioje įmonė patvirtinta, kompetentingai institucijai. Valstybės narės kompetentingos institucijos gali reikalauti, kad elektroninės paraiškos būtų pasirašytos saugiu elektroniniu parašu, kaip apibrėžta Europos Parlamento ir Tarybos direktyvoje 1999/93/EB (4).
   5.   Kad paraiškos būtų priimtos, jos turi atitikti šias sąlygas:
   
               a)
            
            
               paraiškose nurodoma:
               
                           i)
                        
                        
                           pareiškėjo pavadinimas, adresas ir PVM mokėtojo kodas; ir
                        
                     
                           ii)
                        
                        
                           prašomi cukraus ir izogliukozės kiekiai tonomis atitinkamai baltojo cukraus ekvivalentu ir sausosios medžiagos ekvivalentu, suapvalinti iki sveiko skaičiaus;
                        
                     
         
               b)
            
            
               šiuo paraiškos teikimo laikotarpiu prašomi cukraus ir izogliukozės kiekiai tonomis, išreikšti baltojo cukraus ekvivalentu ir izogliukozės sausosios medžiagos ekvivalentu, atitinkamai neviršija 50 000 ir 2 500 tonų;
            
         
               c)
            
            
               jei paraiška susijusi su cukrumi, už cukraus kiekį, nurodytą pagal šio reglamento 6 straipsnį išduodamuose sertifikatuose, pareiškėjas įsipareigoja mokėti Reglamento (EB) Nr. 1234/2007 49 straipsnyje nustatytą minimalią runkelių kainą;
            
         
               d)
            
            
               paraiška rengiama valstybės narės, kurioje paraiška teikiama, valstybine kalba arba viena iš valstybinių kalbų;
            
         
               e)
            
            
               paraiškoje pateikiama nuoroda į šį reglamentą ir nurodoma atitinkamam paraiškų teikimo laikotarpiui nustatyta galutinė paraiškų teikimo data;
            
         
               f)
            
            
               šiame reglamente nustatytų sąlygų pareiškėjas nepapildo kitomis sąlygomis.
            
         6.   Paraiška, pateikta nesilaikant 1–5 dalyse nustatytų reikalavimų, nepriimama.
   7.   Pateikus paraišką, jos nebegalima atsiimti arba pakeisti, net jei patvirtinamas ne visas paraiškoje nurodytas kiekis.
   3 straipsnis
   Paraiškų teikimas
   1.   Pirmojo paraiškų teikimo laikotarpio pabaiga – 2011 m. gruodžio 7 d. 12 val. Briuselio laiku.
   2.   Laikotarpiai, per kuriuos gali būti teikiamos antrojo ir vėlesnių paraiškų teikimo laikotarpių paraiškos, pradedami skaičiuoti pirmąją darbo dieną po ankstesnio laikotarpio pabaigos. Jie baigiasi 2011 m. gruodžio 14 d., 2012 m. sausio 11 d., 2012 m. sausio 25 d., 2012 m. vasario 1 d., 2012 m. vasario 15 d., 2012 m. birželio 6 d., 2012 m. birželio 27 d. ir 2012 m. liepos 11 d. 12 val. Briuselio laiku.
   3.   Vienu ar keliais paraiškų teikimo laikotarpiais Komisija paraiškų teikimą gali sustabdyti.
   4 straipsnis
   Valstybių narių pranešimas apie paraiškas
   1.   Valstybių narių kompetentingos institucijos, atsižvelgdamos į 2 straipsnyje išdėstytas sąlygas, nusprendžia, ar paraiškos yra priimtinos. Jei kompetentingos institucijos nusprendžia, kad paraiška nepriimtina, jos nedelsdamos informuoja pareiškėją.
   2.   Apie praėjusį paraiškų teikimo laikotarpį pateiktas priimtinas paraiškas kompetentinga institucija Komisijai praneša vėliausiai penktadienį faksu arba elektroniniu paštu. Pranešime neturi būti teikiami 2 straipsnio 5 dalies a punkto i papunktyje nurodyti duomenys. Valstybės narės, kuriose paraiškų nepateikta, tačiau kurioms 2011–2012 prekybos metais skirtos cukraus arba izogliukozės kvotos, laikydamosi to paties termino Komisijai taip pat siunčia pranešimus, kad paraiškų negauta.
   3.   Pranešimų forma ir turinys nustatomi remiantis Komisijos valstybėms narėms pateiktais pavyzdžiais.
   5 straipsnis
   Ribų viršijimas
   Gavusi valstybių narių kompetentingų institucijų pagal 4 straipsnį 2 dalį pateiktus pranešimus, kuriuose nurodyta, kad paraiškose nurodyti kiekiai viršija 1 straipsnyje nustatytas ribas, Komisija:
   
               a)
            
            
               nustato paskirstymo koeficientą, kurį valstybės narės taiko kiekiams, nurodytiems visose sertifikatų paraiškose, apie kurias buvo pranešta;
            
         
               b)
            
            
               atmeta visas paraiškas, apie kurias dar nepranešta;
            
         
               c)
            
            
               baigia paraiškų teikimo laikotarpį.
            
         6 straipsnis
   Sertifikatų išdavimas
   1.   Nepažeisdama 5 straipsnio, dešimtą darbo dieną, einančią po tos savaitės, kurią baigėsi paraiškų teikimo laikotarpis, kompetentinga institucija išduoda sertifikatus pagal paraiškas, apie kurias per tą paraiškų teikimo laikotarpį Komisijai buvo pranešta pagal 4 straipsnio 2 dalį.
   2.   Kiekvieną pirmadienį valstybės narės praneša Komisijai cukraus ir (arba) izogliukozės kiekius, dėl kurių praėjusią savaitę buvo išduoti sertifikatai.
   3.   Sertifikato pavyzdys pateikiamas priede.
   7 straipsnis
   Sertifikatų galiojimas
   Sertifikatai galioja iki antro mėnesio, einančio po išdavimo mėnesio, pabaigos.
   8 straipsnis
   Sertifikatų perleidžiamumas
   Su sertifikatais susijusios teisės ir įsipareigojimai neperleidžiami.
   9 straipsnis
   Pranešimas apie kainas
   Taikant Reglamento (EB) Nr. 952/2006 13 straipsnio 1 dalį, parduoto cukraus kiekis, nurodytas pagal šį reglamentą išduotame sertifikate, laikomas kvotinio cukraus kiekiu.
   10 straipsnis
   Stebėsena
   1.   Pareiškėjai į savo mėnesinius pranešimus, nustatytus Reglamento (EB) Nr. 952/2006 21 straipsnio 1 dalyje, įtraukia kiekius, dėl kurių jiems išduoti sertifikatai pagal šio reglamento 6 straipsnį.
   2.   Iki 2012 m. spalio 31 d. kiekvienas sertifikato pagal šį reglamentą turėtojas valstybių narių kompetentingoms institucijoms pateikia įrodymą, kad visi jo sertifikate nurodyti kiekiai yra išleisti į Sąjungos rinką. Už kiekvieną sertifikate nurodytą toną, kuri nėra išleista į Sąjungos rinką dėl kitų nei force majeure priežasčių, taikomas 415 EUR už toną mokestis.
   3.   Valstybės narės apie kiekius, neišleistus į Sąjungos rinką, praneša Komisijai.
   4.   Valstybės narės apskaičiuoja ir praneša Komisijai kiekvieno gamintojo viršijant kvotą pagaminto bendro cukraus ir izogliukozės kiekio ir kiekių, kuriuos tie gamintojai realizavo pagal Reglamento (EB) Nr. 967/2006 4 straipsnio 1 dalies antrą pastraipą, skirtumą. Jei likę gamintojo nekvotinio cukraus arba izogliukozės kiekiai yra mažesni už tam gamintojui pagal šį reglamentą patvirtintus kiekius, gamintojas to skirtumo atžvilgiu moka 500 EUR už toną.
   11 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis nustoja galioti 2012 m. gruodžio 31 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. lapkričio 30 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 176, 2006 6 30, p. 22.
   
      (3)  OL L 178, 2006 7 1, p. 39.
   
      (4)  OL L 13, 2000 1 19, p. 12.
   
      PRIEDAS
      7 straipsnio 3 dalyje nurodyto sertifikato pavyzdys
      
         Reglamento (EB) Nr. 967/2006 3 straipsnyje nustatyto mokesčio sumažinimo 2011–2012 prekybos metais
      
      SERTIFIKATAS
      
                  Valstybė narė:
               
            
                  Kvotos turėtojas:
               
            
                   
               
            
                  Produktas:
               
               
                   
               
            
                  Paraiškose nurodyti kiekiai:
               
               
                   
               
            
                  Patvirtinti kiekiai:
               
               
                   
               
            
                  Sumokėtas mokestis (EUR už toną):
               
               
                  85 EUR už toną
               
            
                  2011–2012 prekybos metais Reglamento (EB) Nr. 967/2006 3 straipsnyje nurodytas mokestis netaikomas šiame sertifikate patvirtintiems kiekiams, jei laikomasi Įgyvendinimo reglamente (ES) Nr. 1240/2011, ypač jo 2 straipsnio 5 dalies c punkte, nustatytų taisyklių.
               
            
                  Valstybės narės kompetentingos institucijos parašas
               
               
                  Išdavimo data
               
            
                  Sertifikatas galioja iki antro mėnesio, einančio po išdavimo dienos, pabaigos.